## Odluka o prikupljanju agregiranih podataka o ostvarenim platnim transakcijama s inozemstvom

### NN 148/2010 (31.12.2010.), Odluka o prikupljanju agregiranih podataka o ostvarenim platnim transakcijama s inozemstvom

HRVATSKA NARODNA BANKA

3780

Na temelju članka 43. stavka 2. točke 9. i članka 66. stavka 4. Zakona o Hrvatskoj narodnoj banci (»Narodne novine«, br. 75/2008.) i članka 49. Zakona o deviznom poslovanju (»Narodne novine«, br. 96/2003., 140/2005., 132/2006., 150/2008. i 92/2009.) guverner Hrvatske narodne banke donosi

ODLUKU

O PRIKUPLJANJU AGREGIRANIH PODATAKA O OSTVARENIM PLATNIM TRANSAKCIJAMA S INOZEMSTVOM

I. OPĆE ODREDBE

Članak 1.

Ovom se Odlukom utvrđuje popis izvješća koja se dostavljaju Hrvatskoj narodnoj banci, obveznici dostavljanja tih izvješća, rokovi za dostavu i pravila u vezi s povjerljivošću podataka koji se dostavljaju Hrvatskoj narodnoj banci radi praćenja ostvarenja platne bilance Republike Hrvatske.

Članak 2.

(1) Pod pojmom rezidenta, u smislu odredaba ove Odluke, smatraju se:

1) pravne osobe sa sjedištem u Republici Hrvatskoj, osim njihovih podružnica u inozemstvu,

2) podružnice stranih trgovačkih društava i trgovaca pojedinaca upisane u registar koji se vodi kod nadležnog tijela državne vlasti ili uprave u Republici Hrvatskoj,

3) trgovci pojedinci, obrtnici i druge fizičke osobe sa sjedištem odnosno prebivalištem u Republici Hrvatskoj koje samostalnim radom obavljaju gospodarsku djelatnost za koju su registrirane,

4) fizičke osobe s prebivalištem u Republici Hrvatskoj,

5) fizičke osobe koje borave u Republici Hrvatskoj na osnovi važeće dozvole boravka u trajanju od najmanje 12 mjeseci i

6) diplomatska, konzularna i druga predstavništva Republike Hrvatske u inozemstvu koja se financiraju iz proračuna te hrvatski državljani zaposleni u tim predstavništvima i članovi njihovih obitelji.

(2) Sve druge osobe koje nisu navedene u stavku 1. ovog članka smatraju se nerezidentima.

Članak 3.

Izvješća o agregiranim podacima o ostvarenim platnim transakcijama s inozemstvom jesu:

1) Mjesečno agregirano izvješće o ostvarenim platnim transakcijama s inozemstvom (TRANS-INO-M) i

2) Tromjesečno agregirano izvješće o ostvarenim platnim transakcijama s inozemstvom (TRANS-INO-Q).

Članak 4.

Predmet izvješćivanja u sklopu ove Odluke jesu podaci o realiziranim platnim transakcijama s inozemstvom. Platnom transakcijom s inozemstvom u smislu ove Odluke smatra se odnos rezidenata i nerezidenata pri kojem dolazi do polaganja, podizanja i prijenosa novčanih sredstava na osnovi tekućih i kapitalnih poslova u stranim sredstvima plaćanja ili u kunama.

Članak 5.

Obveznici su dostavljanja Mjesečnog agregiranog izvješća o ostvarenim platnim transakcijama s inozemstvom (TRANS-INO-M) i Tromjesečnog agregiranog izvješća o ostvarenim platnim transakcijama s inozemstvom (TRANS-INO-Q) kreditne institucije i drugi pružatelji platnih usluga sa sjedištem u Republici Hrvatskoj koji za svoje klijente izvršavaju platne transakcije s inozemstvom.

Članak 6.

(1) Mjesečno agregirano izvješće o ostvarenim platnim transakcijama s inozemstvom (TRANS-INO-M) dostavlja se mjesečno, najkasnije do 15. u mjesecu koji slijedi nakon izvještajnog mjeseca.

(2) Tromjesečno agregirano izvješće o ostvarenim platnim transakcijama s inozemstvom (TRANS-INO-M) dostavlja se tromjesečno, najkasnije do 15. u mjesecu koji slijedi nakon izvještajnog tromjesečja. U smislu ove Odluke, izvještajnim se tromjesečjima smatraju razdoblja od 1. siječnja do 31. ožujka, od 1. travnja do 30. lipnja, od 1. srpnja do 30. rujna i od 1. listopada do 31. prosinca.

Članak 7.

Sadržaj izvješća i način izvješćivanja propisan je Uputom o sastavljanju i dostavi izvješća o ostvarenim platnim transakcijama s inozemstvom, koja je sastavni dio ove Odluke.

Članak 8.

(1) Izvješćima propisanima ovom Odlukom Hrvatska narodna banka koristi se radi praćenja ostvarenja platne bilance Republike Hrvatske.

(2) Hrvatska narodna banka dužna je zaprimljene pojedinačne podatke čuvati u skladu sa Zakonom o službenoj statistici. Zaprimljeni pojedinačni podaci ne mogu se dostavljati trećima osim ako zakonskim propisima nije drugačije određeno.

(3) Hrvatska narodna banka može zaprimljene podatke učiniti dostupnima javnosti samo u agregatnom obliku.

PRIJELAZNE I ZAVRŠNE ODREDBE

Članak 9.

Ova Odluka zajedno s Uputom o sastavljanju i dostavi izvješća o ostvarenim platnim transakcijama s inozemstvom objavljuje se u »Narodnim novinama« i stupa na snagu dana 1. siječnja 2011.

Odluka br.: 574-020/12-10/ŽR

Zagreb, 22. prosinca 2010.

Guverner
Hrvatske narodne banke
dr. sc. Željko Rohatinski, v. r.

UPUTA O SASTAVLJANJU I DOSTAVI IZVJEŠĆA O OSTVARENIM PLATNIM TRANSAKCIJAMA S INOZEMSTVOM

1. UVOD

Uputa o sastavljanju i dostavi izvješća o ostvarenim platnim transakcijama s inozemstvom (u nastavku teksta: Uputa) operativni je dokument, kojim se propisuje sadržaj, obuhvat i način izrade i dostave Mjesečnoga agregiranog izvješća o ostvarenim platnim transakcijama s inozemstvom (izvješće TRANS-INO-M) odnosno Tromjesečnoga agregiranog izvješća o ostvarenim platnim transakcijama s inozemstvom (izvješće TRANS-INO-Q). Obveza dostavljanja tih izvješća propisana je Odlukom o prikupljanju agregiranih podataka o ostvarenim platnim transakcijama s inozemstvom (u nastavku teksta: Odluka) kao i predmet izvješćivanja, obveznici i rokovi dostavljanja izvješća.

2. OSNOVNI POJMOVI

1. Platna transakcija jest polaganje, podizanje ili prijenos novčanih sredstava koje je inicirao platitelj ili primatelj plaćanja, bez obzira na to kakve su obveze iz odnosa između platitelja i primatelja plaćanja (članak 2. stavak 1. točka 16. Zakona o platnom prometu »Narodne novine«, br. 133/2009.).

2. Platna transakcija s inozemstvom u smislu ove Upute jest platna transakcija nastala u odnosu između rezidenata i nerezidenata, u skladu s člankom 4. Odluke.

3. Pojam rezidenta i nerezidenta utvrđen je u skladu s člankom 2. Odluke.

4. Pružatelji platnih usluga u Republici Hrvatskoj jesu kreditne institucije i ostale institucije u skladu s člankom 5. Zakona o platnom prometu, sa sjedištem u Republici Hrvatskoj.

5. Izvještajna banka jest banka u ulozi pružatelja platnih usluga u čije se ime podnosi izvješće.

6. Banka naplate ili naplatna banka jest pružatelj platnih usluga koji prima sredstva na svoj račun u inozemstvu ili gotovinu na račun u zemlji te banka koja vodi račun nerezidenta na čiji se teret izvršava plaćanje.

7. Banka korisnika ili isplatna banka jest pružatelj platnih usluga koji odobrava prijenos sredstava na račun korisnika naplate.

8. Korisnik platnih usluga jest fizička ili pravna osoba koja se koristi platnom uslugom u svojstvu platitelja i/ili primatelja plaćanja.

9. Platitelj je fizička ili pravna osoba koja ima račun za plaćanje i daje nalog ili suglasnost za plaćanje s tog računa ili, ako račun za plaćanje ne postoji, fizička ili pravna osoba koja daje nalog za plaćanje.

10. Strani platitelj u smislu ove Upute jest platitelj nerezident.

11. Primatelj plaćanja jest fizička ili pravna osoba kojoj su namijenjena novčana sredstva koja su predmet platne transakcije.

12. Strani primatelj plaćanja u smislu ove Upute jest primatelj nerezident.

13. Naplate iz inozemstva u smislu ove Upute jesu platne transakcije s inozemstvom koje proizlaze iz odnosa platitelja nerezidenta i primatelja plaćanja rezidenta.

14. Plaćanja prema inozemstvu u smislu ove Upute jesu platne transakcije s inozemstvom koje proizlaze iz odnosa platitelja rezidenta i primatelja plaćanja nerezidenta.

15. Nalog za plaćanje jest instrukcija koju platitelj ili primatelj plaćanja podnosi svojem pružatelju platnih usluga, a kojom se traži izvršenje platne transakcije.

16. IBAN je međunarodni broj bankovnog računa (engl. International Bank Account Number) čija je konstrukcija određena međunarodnim standardom ISO 13616-1:2007 koji je prihvatila Europska komisija za bankarske standarde i važećim propisima o načinu otvaranja transakcijskih računa.

17. Osobni identifikacijski broj (OIB) za potrebe ove Upute broj je koji pravnim osobama dodjeljuje Ministarstvo financija, Porezna uprava.

3. OPĆE UPUTE

Predmet su izvješćivanja transakcije koje proizlaze iz odnosa između rezidenata i nerezidenta, realizirane doznakom, čekovima, inkasom (mjenica i dr.), stranom gotovinom, gotovinom u kunama i svim oblicima akreditiva. Predmet izvješćivanja nikako nisu transakcije koje se odvijaju između dva ili više rezidenta odnosno dva ili više nerezidenta, osim u slučajevima kad se to u ovoj Uputi posebno navodi.

Predviđeno je da se platne transakcije s inozemstvom obavljaju preko računa domaćih banaka otvorenih u inozemstvu, računa devizne blagajne i računa stranih čekova te preko računa stranih banaka i drugih nerezidenata otvorenih kod domaćih banaka, i to na način propisan Zakonom o platnom prometu.

Konstrukcija transakcijskih računa klijenata nerezidenata (računi razreda 7 i 8) proizlazi iz važećih propisa o uvjetima i načinu otvaranja i vođenja računa nerezidenata i načina otvaranja transakcijskih računa.

Svako plaćanje i naplata po platnim transakcijama s inozemstvom u korist/na teret fizičkih osoba i pravnih osoba rezidenata, isključujući kreditne institucije, podliježe izvješćivanju u skladu s ovom Uputom.

4. IZVJEŠĆA

4.1. Mjesečno agregirano izvješće o ostvarenim platnim transakcijama s inozemstvom (izvješće TRANS-INO-M)

4.1.1. Sadržaj i obuhvat izvješća – naplate iz inozemstva

Izvješće TRANS-INO-M o naplatama iz inozemstva sastoji se od sljedećih izvješća:

1.A. Fizičke osobe rezidenti, naplate iz inozemstva,

1.B.1. Fizičke osobe rezidenti, naplate iz inozemstva, do 5.000 EUR,

1.B.2. Fizičke osobe rezidenti, naplate iz inozemstva, do 10.000 EUR,

1.B.3. Fizičke osobe rezidenti, naplate iz inozemstva, do 50.000 EUR,

1.B.4. Fizičke osobe rezidenti, naplate iz inozemstva, do 100.000 EUR,

1.B.5. Fizičke osobe rezidenti, naplate iz inozemstva, do 200.000 EUR,

1.C. Fizičke osobe rezidenti, otkup i polog stranih čekova i

1.D. Fizičke osobe rezidenti, naplate na žiroračune i posebne račune (kunske i devizne).

1.A. Fizičke osobe rezidenti, naplate iz inozemstva

Ovo izvješće uključuje sve naplate po nalogu platitelja nerezidenta za primatelja plaćanja fizičku osobu rezidenta u korist bilo kojih računa otvorenih u banci za fizičke osobe rezidente uključujući i naplate na štedne knjižice, kao i isplate priljeva u gotovini, a isključujući uplate na žiroračune i posebne račune građana, u skladu s važećim propisima o načinu otvaranja transakcijskih računa.

Specifični tipovi naplata, npr. kad platitelj nerezident transakcijom zatvara kreditnu ratu fizičke osobe rezidenta, također ulaze u ovo izvješće.

Izvješće isključuje vrijednost otkupa i pologa stranih čekova fizičkih osoba rezidenata.

Naplate »starih« novčanica putem inkasa preko tekućeg računa u inozemstvu uz odobravanje računa fizičke osobe rezidenta ne ulaze u ovo izvješće.

Izvještajna banka, kad je u ulozi banke krajnjeg korisnika, primatelja, fizičke osobe rezidenta ili isplatne banke, dužna je izvješćem obuhvatiti sljedeće transakcije:

a) naplate iz inozemstva preko tekućih računa iz inozemstva, računa devizne blagajne, stranih čekova i preko deviznih tekućih računa stranih financijskih institucija otvorenih u Republici Hrvatskoj i

b) naplate preko deviznih i kunskih nerezidentnih računa za korisnike, primatelje, fizičku osobu, rezidenta u istoj banci.

Izvještajna banka, kad je u ulozi banke naplate ili naplatne banke, dužna je izvješćem obuhvatiti sljedeće transakcije:

a) naplate preko deviznih nerezidentnih računa, isključujući devizne tekuće račune stranih financijskih institucija, za primatelje, fizičke osobe rezidente, u drugim domaćim bankama i

b) naplate preko kunskih nerezidentnih računa za primatelje, fizičke osobe rezidente, u drugim domaćim bankama.

Za ovakve transakcije, za koje je obveznik izvješćivanja banka naplate ili naplatna banka, a u kojima je nepoznata rezidentnost korisnika naplate u drugoj domaćoj banci, banka naplate ili naplatna banka u izvješće iznimno uključuje sve transakcije s nerezidentnih računa koji su kod nje otvoreni, isključujući devizne tekuće račune stranih financijskih institucija, a u korist fizičkih osoba u drugoj domaćoj banci.

1.B.1. Fizičke osobe rezidenti, naplate iz inozemstva, do 5.000 EUR

Uključuje sve naplate iz izvješća 1.A. čija je pojedinačna vrijednost transakcije manja ili jednaka protuvrijednosti 5.000 EUR. Iznos u originalnoj valuti preračunava se u eure pomoću srednjeg tečaja Hrvatske narodne banke na dan valute, u skladu s člankom 44. Zakona o platnom prometu.

1.B.2. Fizičke osobe rezidenti, naplate iz inozemstva, do 10.000 EUR

Uključuje sve naplate iz izvješća 1.A. čija je pojedinačna vrijednost transakcije manja ili jednaka protuvrijednosti 10.000 EUR. Iznos u originalnoj valuti preračunava se u eure pomoću srednjeg tečaja Hrvatske narodne banke na dan valute, u skladu s člankom 44. Zakona o platnom prometu.

1.B.3. Fizičke osobe rezidenti, naplate iz inozemstva, do 50.000 EUR

Uključuje sve naplate iz izvješća 1.A. čija je pojedinačna vrijednost transakcije manja ili jednaka protuvrijednosti 50.000 EUR. Iznos u originalnoj valuti preračunava se u eure pomoću srednjeg tečaja Hrvatske narodne banke na dan valute, u skladu s člankom 44. Zakona o platnom prometu.

1.B.4. Fizičke osobe rezidenti, naplate iz inozemstva, do 100.000 EUR

Uključuje sve naplate iz izvješća 1.A. čija je pojedinačna vrijednost transakcije manja ili jednaka protuvrijednosti 100.000 EUR. Iznos u originalnoj valuti preračunava se u eure pomoću srednjeg tečaja Hrvatske narodne banke na dan valute, u skladu s člankom 44. Zakona o platnom prometu.

1.B.5. Fizičke osobe rezidenti, naplate iz inozemstva, do 200.000 EUR

Uključuje sve naplate iz izvješća 1.A. čija je pojedinačna vrijednost transakcije manja ili jednaka protuvrijednosti 200.000 EUR. Iznos u originalnoj valuti preračunava se u eure pomoću srednjeg tečaja Hrvatske narodne banke na dan valute, u skladu s člankom 44. Zakona o platnom prometu.

Napomena: Izvješća 1.B.1 do 1.B.5. moraju uključivati sve pojedinačne naplate do postavljene gornje granice. U slučajevima naplata na zajedničke račune (npr. mirovina ili plaća iz inozemstva), visinom pojedinačne naplate smatra se svaka pojedinačna mirovina ili plaća, a ne iznos koji dolazi na zajednički račun. Prema tome, visina svake pojedinačne mirovine ili plaće čini kriterij za uključivanje u izvješća od 1.B.1 do 1.B.5. (u skladu s 4.1.4. Posebne napomene, točka 5.).

1.C. Izvješće o otkupu i pologu stranih čekova od fizičkih osoba rezidenata

Uključuje otkup za kune stranih čekova koji glase na stranu valutu od fizičke osobe rezidenta i polog stranih čekova koji glase na stranu valutu na račun fizičke osobe rezidenta. Ovo izvješće ne uključuje podatke o otkupu za kune stranog čeka od ovlaštenog mjenjača.

1.D. Izvješće o naplatama na žiroračune i posebne račune fizičkih osoba rezidenata

Uključuje sve naplate iz inozemstva u korist primatelja fizičke osobe rezidenta koji obavlja usluge koje prema propisima nije dužan registrirati. Predmetne naplate realiziraju se u korist žiroračuna i posebnog računa korisnika naplate, u skladu s važećim propisima o načinu otvaranja transakcijskih računa i pravilima izvještavanja iz točke 1. A. Fizičke osobe rezidenti, naplate iz inozemstva ove Upute.

4.1.2. Sadržaj i obuhvat izvješća – plaćanja inozemstvu

Izvješće TRANS-INO-M o plaćanjima inozemstvu sastoji se od sljedećih izvješća:

2.A. Fizičke osobe rezidenti, plaćanja inozemstvu,

2.B.1. Fizičke osobe rezidenti, plaćanja inozemstvu, do 10.000 EUR i

2.B.2. Fizičke osobe rezidenti, plaćanja inozemstvu, do 50.000 EUR.

2.A. Fizičke osobe rezidenti, plaćanja

Uključuje sve platne transakcije s inozemstvom po nalogu platitelja, fizičke osobe rezidenta, za primatelja, fizičku osobu nerezidenta, na teret računa platitelja, fizičke osobe rezidenta. Pokriće za izvršenje plaćanja nerezidentu može se osigurati i uplatom gotovine uz poštivanje propisa koji uređuju sprječavanje pranja novca.

Za izvješća o plaćanjima inozemstvu, preko tekućih računa u inozemstvu, računa devizne blagajne, računa stranih čekova i nerezidentnih računa stranih financijskih institucija otvorenih u Republici Hrvatskoj, obveznik izvješćivanja ili izvještajna jedinica uvijek je banka platitelja odnosno nalogodavca.

Plaćanja u korist nerezidentnih računa otvorenih u zemlji, isključujući devizne i kunske tekuće račune stranih financijskih institucija, nisu predmet izvješćivanja i ne smiju se uključiti u izvješće.

2.B.1. Fizičke osobe rezidenti, plaćanja inozemstvu, do 10.000 EUR

Uključuje sva plaćanja iz izvješća 2.A. čija je pojedinačna vrijednost transakcije manja ili jednaka protuvrijednosti 10.000 EUR. Iznos u originalnoj valuti preračunava se u eure pomoću srednjeg tečaja Hrvatske narodne banke na dan valute, u skladu s člankom 44. Zakona o platnom prometu.

2.B.2. Fizičke osobe rezidenti, plaćanja inozemstvu, do 50.000 EUR

Uključuje sva plaćanja iz izvješća 2.A. čija je pojedinačna vrijednost transakcije manja ili jednaka protuvrijednosti 50.000 EUR. Iznos u originalnoj valuti preračunava se u eure pomoću srednjeg tečaja Hrvatske narodne banke na dan valute, u skladu s člankom 44. Zakona o platnom prometu.

4.1.3. Struktura sloga

Slog svakog pojedinačnog izvješća treba sadržavati propisana obvezna obilježja, odnosno svako pojedinačno izvješće treba agregirati na temelju obilježja, kako slijedi:

1. Redni broj sloga

2. Zemlja stranog platitelja/primatelja

Unosi se troznamenkasta oznaka zemlje sjedišta ili prebivališta nerezidenta u funkciji platitelja (kod naplate) odnosno primatelja (kod plaćanja) u skladu s važećim propisom o upotrebi slovnih kratica i brojčanih oznaka za zemlje i novčane jedinice u platnom prometu s inozemstvom. Iznimno, za potrebe ovog izvješćivanja upotrebljava se za Kosovo brojčana oznaka 095 i slovna oznaka XK, koje nisu sastavni dio navedenog popisa.

Šifra zemlje stranog platitelja mora biti različita od 191(HR).

Izvješće o otkupu i pologu stranih čekova od fizičkih osoba rezidenata (1.C.) ne zahtijeva ovo polje.

3. Zemlja banke stranog platitelja/primatelja

U ovo se polje unosi troznamenkasta oznaka zemlje u kojoj je sjedište banke platitelja nerezidenta (kod naplate) odnosno primatelja nerezidenta (kod plaćanja), u skladu s važećim propisom o upotrebi slovnih kratica i brojčanih oznaka za zemlje i novčane jedinice u platnom prometu s inozemstvom. Iznimno, za potrebe ovog izvješćivanja upotrebljava se za Kosovo brojčana oznaka 095 i slovna oznaka XK, koje nisu sastavni dio navedenog popisa. Kod naplate unosi se zemlja banke stranog platitelja, a kod plaćanja zemlja banke stranog primatelja.

Šifra zemlje banke platitelja nerezidenta koji ima račun otvoren u Republici Hrvatskoj jest 191(HR).

4. Vrsta stranog platitelja/primatelja

U ovo se polje unosi oznaka platitelja/primatelja nerezidenta prema sljedećem šifarniku:

1 – strani platitelj/primatelj, pravna osoba

2 – strani platitelj/primatelj, fizička osoba.

Izvješće o otkupu i pologu stranih čekova od fizičkih osoba rezidenata (1.C.) ne zahtijeva ovo polje.

5. Valuta

Unosi se troznamenkasta brojčana oznaka valute u kojoj se iskazuje vrijednost transakcije, u skladu s važećim propisom o upotrebi slovnih kratica i brojčanih oznaka za zemlje i novčane jedinice u platnom prometu s inozemstvom.

6. Valutni iznos

Unosi se iznos u originalnoj valuti s dvije decimale.

7. Iznos u eurima

Unosi se iznos preračunat u eure pomoću srednjeg tečaja Hrvatske narodne banke na dan valute u skladu s člankom 44. Zakona o platnom prometu.

8. Vrsta transakcije

Unosi se brojčana oznaka transakcije prema sljedećem šifarniku:

1 – redovna transakcija

2 – povrat.

9. Broj transakcija

Broj transakcija je broj pojedinačnih naplata i plaćanja u svakom prikazanom slogu.

4.1.4. Posebne napomene

1. Izvješća trebaju sadržavati vrijednosti agregirane prema zadanim obilježjima. Pojedinačne transakcije ne prikazuju se u izvješćima.

2. Izvješća pod A i B isključuju transakcije evidentirane pod C i D.

3. Za potrebe izvješća 1.B.1., 1.B.2., 1.B.3., 1.B.4., 1.B.5, 2.B.1. i 2.B.2. treba uključiti sve transakcije čiji je iznos po doznaci manji ili jednak navedenom iznosu. Agregiranje se obavlja prema istim obilježjima kao u izvješćima 1.A. odnosno 2.A. Ne prikazuju se pojedinačne transakcije.

4. Obrtnici, trgovci pojedinci i druge fizičke osobe rezidenti koji samostalnim radom obavljaju djelatnost za koju su registrirane, u smislu ove Upute smatraju se pravnim osobama te podatke o njihovim transakcijama s inozemstvom treba uključiti u izvješće TRANS-INO-Q, POP\_Q.

5. U slučajevima naplata koje se odnose na više od jednog korisnika platnih usluga (npr. skupne mirovine ili plaće), domaća banka korisnika naplate treba ih tretirati i za potrebe izvješća obraditi pojedinačno, a ne kao jedan iznos.

6. Naplate iz inozemstva za korisnike – nosioce nacionalnih lista, predstavnike nacionalnih manjina, predstavnike zgrada i samostalne sportske djelatnike smatraju se naplatama u korist žiroračuna i posebnih računa fizičkih osoba rezidenata. Potrebno ih je uključiti u izvješće 1.D.

7. Naplate mirovina i dohodaka iz inozemstva za fizičke osobe rezidente podrazumijevaju naplatu na tekući, a nikako na žiroračun i posebne račune te ih u tom smislu uvijek treba obuhvatiti izvješćima 1. A. odnosno 1.B.1. – 1.B.5.

8. Kao kriterij za raspoznavanje stranih platitelja odnosno primatelja, kad je raspoloživa, može poslužiti IBAN oznaka platitelja odnosno primatelja, koja bi u tom slučaju na prva dva mjesta trebala sadržavati oznaku različitu od HR.

9. Kad IBAN oznaka uplatitelja nedostaje, treba primijeniti druge raspoložive kriterije na temelju kojih izvještajna banka može odrediti da je riječ o stranom platitelju.

10. Zemlja stranog platitelja ili primatelja smije se odrediti na temelju njegove IBAN oznake. Ako IBAN oznaka nije raspoloživa, kod naplata iz inozemstva preporučuje se da se zemlja odredi na temelju opisa u polju 50 SWIFT poruke. Ukoliko je informacija u ovom polju nepotpuna i ne može se iskoristiti, za potrebe ovog izvješća prihvatljivo je iskoristiti polje 52 te na temelju njega ocijeniti rezidentnost banke inozemnog platitelja. Kod plaćanja preko tekućih računa u inozemstvu zemlja nerezidenta može se odrediti iz polja 59 odnosno 57 SWIFT poruke odnosno slijediti proceduru opisanu kod naplata iz inozemstva. Oznaka zemlje stranog platitelja/primatelja mora biti različita od 191.

11. Određivanje vrste stranog platitelja u slučaju naplate preko tekućih računa u inozemstvu određuje se na temelju opisa u polju 50 SWIFT poruke. U slučaju plaćanja preko tekućih računa u inozemstvu vrsta stranog primatelja određuje se iz polja 59 SWIFT poruke. Kad se naplate obavljaju preko nerezidentnih računa u zemlji, vrsta nerezidenta raspoznaje se na temelju konstrukcije računa koji u skladu s važećim propisima u sebi sadrži oznaku za fizičku odnosno pravnu osobu.

4.2. Tromjesečno agregirano izvješće o ostvarenim platnim transakcijama s inozemstvom (izvješće TRANS-INO-Q)

4.2.1. Sadržaj i obuhvat izvješća

Izvješće TRANS-INO-Q sastoji se od sljedećih dijelova:

– POP\_Q. Pravne osobe rezidenti, naplate i plaćanja i

– SD\_Q. Strane države, diplomatska i druga predstavništva u funkciji strane države, naplate i plaćanja.

POP\_Q. Pravne osobe rezidenti, naplate i plaćanja

Izvješće o naplatama uključuje sve naplate po nalogu stranog platitelja za primatelja, pravnu osobu rezidenta u korist bilo kojih računa otvorenih u banci za pravne osobe rezidente, isključujući kreditne institucije, u skladu s konstrukcijom računa na temelju važećih propisa o načinu otvaranja transakcijskih računa.

Izvješće o plaćanjima uključuje sva plaćanja po nalogu platitelja, pravne osobe rezidenta, isključujući kreditne institucije, za stranog primatelja, na teret računa za plaćanje platitelja, pravne osobe rezidenta.

Izvještajna banka, kad je u ulozi banke krajnjeg korisnika, primatelja, pravne osobe rezidenta ili isplatne banke, dužna je izvješćem obuhvatiti sljedeće transakcije:

a) naplate iz inozemstva preko tekućih računa u inozemstvu, računa devizne blagajne, stranih čekova i preko deviznih tekućih računa stranih financijskih institucija otvorenih u Republici Hrvatskoj

b) naplate preko deviznih i kunskih nerezidentnih računa, uključujući i devizne i kunske tekuće račune stranih financijskih institucija, za primatelje, pravne osobe rezidente u istoj banci.

Izvještajna banka, kad je u ulozi banke nalogodavca plaćanja inozemstvu, dužna je izvješćem obuhvatiti sljedeće transakcije:

a) plaćanja inozemstvu preko tekućih računa u inozemstvu, računa devizne blagajne, stranih čekova i preko kunskih i deviznih tekućih računa stranih financijskih institucija otvorenih u Republici Hrvatskoj i

b) plaćanja na devizne i kunske nerezidentne račune od nalogodavaca, pravnih osoba rezidenata u istoj banci.

Izvještajna banka, kad je u ulozi banke naplate ili naplatne banke, nije dužna izvješćivati o naplatama s kunskih i deviznih nerezidentnih računa, uključujući i kunske i devizne račune stranih financijskih institucija, za primatelje, pravne osobe rezidente u drugim domaćim bankama.

Izvještajna banka, kad je u ulozi banke nalogodavca plaćanja, nije dužna izvješćivati o plaćanjima na devizne i kunske nerezidentne račune u drugim domaćim bankama.

SD\_Q. Strane države, diplomatska i druga predstavništva u funkciji strane države, naplate i plaćanja

Izvješće o naplatama uključuje sve naplate po nalogu stranog platitelja, strane države, za primatelja, fizičku ili pravnu osobu rezidenta, isključujući kreditne institucije. Predmetne naplate realiziraju se preko računa koje je strana država otvorila u domaćoj banci, u korist fizičke osobe rezidenta, uključujući i priljeve na žiroračune i posebne račune fizičke osobe rezidenta ili u korist bilo kojih računa otvorenih u banci za pravne osobe rezidente, isključujući kreditne institucije. Iznimno, ako je račun primatelja, pravne ili fizičke osobe u čiju se korist naplata obavlja, u drugoj domaćoj banci, a izvještajna mu banka ne može odrediti rezidentnost, u izvješće treba uključiti sve takve naplate.

Izvješće o plaćanjima uključuje sva plaćanja po nalogu platitelja, fizičke ili pravne osobe rezidenta, isključujući kreditne institucije, za stranog primatelja, državu. Predmetna se plaćanja realiziraju preko računa koje je strana država otvorila u domaćoj banci na teret računa za plaćanje platitelja, fizičke ili pravne osobe, rezidenta. Iznimno, ako se plaćanje izvršava na teret platitelja – pravne ili fizičke osobe s računa iz druge domaće banke, a izvještajna mu banka ne može odrediti rezidentnost, u izvješće treba uključiti sva takva plaćanja.

Pokriće za izvršenje plaćanja može se osigurati i uplatom gotovine uz poštivanje propisa koji uređuju sprječavanje pranja novca.

Obveznik izvješćivanja za izvješće SD\_Q uvijek je banka koja vodi nerezidentne račune strane države.

4.2.2. Struktura sloga

Slog svakog pojedinačnog izvješća treba sadržavati propisana obvezna obilježja, odnosno svako pojedinačno izvješće treba agregirati na temelju obilježja, kako slijedi:

1. Redni broj sloga

2. OIB/oznaka osobe

Za izvješće POP\_Q u ovo se polje unosi OIB pravne osobe na koju se transakcije odnose.

Za izvješće SD\_Q u ovo se polje unosi oznaka osobe za koju se prikazuju naplate i plaćanja za izvještajno tromjesečje prema sljedećem šifarniku:

FO – primatelj/platitelj, fizička osoba rezident

PO – primatelj/platitelj, pravna osoba rezident, osim Ministarstva financija

D – primatelj/platitelj, pravna osoba rezident, Ministarstvo financija[[1]](#footnote-29081-1).

3. Iznos naplata u eurima

Unosi se ukupan iznos naplata iz inozemstva koji se odnosi na pojedinu pravnu osobu u izvještajnom tromjesečju, preračunat u eure pomoću srednjeg tečaja Hrvatske narodne banke na dan valute u skladu s člankom 44. Zakona o platnom prometu.

4. Iznos plaćanja u eurima

Unosi se ukupan iznos plaćanja prema inozemstvu koji se odnosi na pojedinu pravnu

osobu u izvještajnom tromjesečju, preračunat u eure pomoću srednjeg tečaja Hrvatske narodne banke na dan valute u skladu s člankom 44. Zakona o platnom prometu.

4.2.3. Posebne upute

1. Obrtnici, trgovci pojedinci i druge fizičke osobe rezidenti koji samostalnim radom obavljaju djelatnost za koju su registrirane posluju s inozemstvom kao pravne osobe.

2. Obveznici izvješćivanja o naplatama iz inozemstva koje realiziraju nosioci nacionalnih lista, predstavnici nacionalnih manjina, predstavnici zgrada i samostalni sportski djelatnici za potrebe ove Upute jesu fizičke osobe rezidenti čije se naplate s inozemstvom realiziraju u korist žiroračuna i posebnih računa.

3. Transakcije kod kojih je primatelj i platitelj kreditna institucija, ne uključuju se u ova izvješća.

4. U izvješće SD\_Q ne uključuju se prijenosi s računa deviznih nerezidentnih računa na kunski nerezidentni račun i obratno, prijenosi s jednog deviznog/kunskog računa nerezidenta na drugi devizni/kunski račun nerezidenta u Republici Hrvatskoj, kao ni kamate i naknade za vođenje nerezidentnih računa.

5. Naplate u korist javnih bilježnika i odvjetnika evidentiraju se u statusu pravnih osoba rezidenata.

6. Strana gotovina oduzeta na graničnim prijelazima od fizičkih osoba rezidenata preko računa 3000 u korist Ministarstva financija nije predmet izvješćivanja iz ove Upute.

7. Plaćanja za službena putovanja nisu predmet izvješćivanja za pravne osobe rezidente.

5. NAČIN I ROKOVI DOSTAVLJANJA IZVJEŠĆA

Izvješća se dostavljaju u skladu s Uputom za rad s aplikacijom za dostavu datoteka transakcija s inozemstvom.

Rokovi dostave izvješća propisani su člankom 6. Odluke.

Podatke o odgovornim osobama izvještajne banke šalju samo ako dođe do promjene u odnosu na podatke koji su Hrvatskoj narodnoj banci već dostavljeni na e-adresu transino@hnb.hr. U slučaju promjene, podaci o novim osobama za kontakt i odgovornim osobama šalju se na istu e-adresu.

Potrebno je navesti sljedeće podatke:

Osoba za kontakt:

1. ime i prezime

2. broj telefona

3. broj telefaksa

4. e-adresa

5. datum početka odgovornosti

Osoba za kontakt, zamjena:

1. ime i prezime

2. broj telefona

3. broj telefaksa

4. e-adresa

5. datum početka odgovornosti

Osoba odgovorna za točnost podataka:

1. ime i prezime

2. broj telefona

3. broj telefaksa

4. e-adresa

5. datum početka odgovornosti

6. NAČIN ISPRAVLJANJA POGREŠNIH SLOGOVA

Ako se u već poslanom izvješću uoči pogreška, potrebno je korigirati izvješće i ponovno ga poslati s ispravnim podacima u skladu s Uputom za rad s aplikacijom za dostavu datoteka transakcija s inozemstvom. Novu datoteku treba označiti rednim brojem slanja, na način koji je predviđen Uputom.

7. POVRATI

Naplata – povrat deviza ili kuna od izvršenog plaćanja odnosno plaćanja – povrat od izvršene naplate uključuje se u izvješće o naplatama odnosno plaćanju u mjesecu u kojem se povrat dogodio. Ovakve transakcije treba u mjesečnom izvješću izdvojiti iz drugih transakcija na način da se ovakvim slogovima u polju 8 izvješća TRANS-INO-M (vrsta transakcije) dodijeli oznaka 2, koja označuje povrat, dok ih u tromjesečnim izvješćima valja evidentirati kao redovnu transakciju.

[[1](#footnote-29081-1-backlink)] Transakcije s proračunskim i izvanproračunskim korisnicima

Odluka, NN 148/2010-3780